**Michael Carter-Williams** (s. 10. lokakuuta 1991 Hamilton, Massachusetts) on yhdysvaltalainen koripalloilija, pelipaikaltaan pelintekijä.

Ennen ammattilaisuraansa Carter-Williams pelasi yliopistokoripalloa Syracusen yliopiston joukkueessa.

Yliopistoura
------------

Useat yliopistojoukkueet olivat Carter-Williamsin perässä tämän valmistuttua lukiosta, ja hänelle tarjottiin stipendiä yhteensä yhdeksästä yliopistosta, muun muassa Notre Damesta, Boston Collegesta ja Florida Statesta. Carter-Williams päätyi lopulta valitsemaan kuitenkin Syracusen yliopiston.

Ensimmäisellä yliopistokaudellaan Carter-Williamsilla oli suuria vaikeuksia mahtua pelaavaan kokoonpanoon, ja takamiehistä hänen edellään olivat Scoop Jardine, Brandon Triche ja Dion Waiters. Hän pelasi kauden aikana keskimäärin vain 10,3 minuuttia ottelua kohden. Carter-Williams harkitsi myös siirtymistä toiseen kouluun peliajan perässä, mutta päätti lopulta jäädä Jim Boeheimin valmentamaan joukkueeseen.

Carter-Williams panosti kauden jälkeen kesällä kovasti kesäharjoitteluun, joka tuotti tulosta kentällä hänen toisella kaudellaan. Carter-Williams pelasi keskimäärin 35,2 minuuttia ottelua kohden, ja nousi yhdeksi maan parhaimmista pelintekijöistä. Syracuse selvisi hänen johdollaan NCAA:n lopputurnauksen *Final Fouriin*, jossa joukkue hävisi Michiganin yliopistolle.

Tappion jälkeen Carter-Williams ilmoitti jättävänsä väliin kaksi viimeistä yliopistokauttaan ja osallistuvansa kesän NBA:n varaustilaisuuteen.

NBA-ura
-------

Carter-Williams vuonna 2014
Philadelphia 76ers varasi Carter-Williamsin NBA:n vuoden 2013 varaustilaisuuden ensimmäisellä kierroksella, tilaisuuden 11. pelaajana.

Carter-Williams nousi heti NBA-debyytissään otsikoihin, kun hän johdatti poikkeuksellisilla esityksillään 76ersin yllätysvoittoon kahden edelliskauden mestarista Miami Heatista. Carter-Williamsin tilastoiksi jäivät lopulta 22 pistettä, 12 syöttöä, seitsemän levypalloa ja yhdeksän pallonriistoa.

Joulukuun alussa ottelussa Orlando Magiciä vastaan Carter-Williams teki ammattilaisuransa ensimmäisen tripla-tuplan. Myös Magicin tulokas Victor Oladipo onnistui ottelussa tripla-tuplassa, ja kaksikko teki täten NBA-historiaa ensimmäisinä samassa ottelussa saavutukseen kyenneinä tulokkaina.

Carter-Williams valittiin tulokaskautensa jälkeen NBA:n vuoden tulokkaaksi, vaikka 76ers voitti kauden aikana ainoastaan 19 ottelua; kolmanneksi vähiten seurahistoriassa.

Kauden jälkeen Carter-Williams meni olkapääleikkaukseen, jonka vuoksi hän joutui jättämään väliin toisen kautensa alun. Carter-Williams siirtyi 19. helmikuuta 2015, kauden 2014–2015 siirtotakarajapäivänä, Milwaukee Bucksiin osana kolmen seuran välistä pelaajakauppaa. Bucks sai kaupassa Carter-Williamsin lisäksi Tyler Ennisin ja Miles Plumleen Phoenix Sunsista, 76ers Sunsin Los Angeles Lakersiltä aiemmin saaman ensimmäisen kierroksen varausvuoron ja Suns Brandon Knightin Bucksista.

Kaudella 2016–2017 Carter-Williams edusti Chicago Bullsia, josta hän siirtyi kesällä 2017 Charlotte Hornetsiin. Kesällä 2018 hän siirtyi Houston Rocketsiin.

Tammikuun 2019 alussa Carter-Williams siirtyi pelaajakaupassa Chicago Bullsiin, joka luopui hänestä välittömästi. Maaliskuussa 2019 hän siirtyi Orlando Magiciin, jossa hän jatkaa myös kaudella 2019–2020.

Lähteet
-------

1. 1 2 3  Michael Carter-Williams *basketball-reference.com*. Sports Reference LLC. Viitattu 31.10.2013. (englanniksi)
2. ↑  Michael Carter-Williams *rivals.com*. Yahoo! Inc.. Viitattu 13.11.2014. (englanniksi)
3. ↑  Prisbell, Eric: Michael Carter-Williams debuts with a bang in Sixers’ season-opening win over Heat *USA Today*.  5.4.2013. Gannett Company, Inc.. Viitattu 13.11.2014. (englanniksi)
4. ↑  Golliver, Ben: Syracuse's Michael Carter-Williams declares for NBA draft *Sports Illustrated*.  10.4.2013. Frank Wall. Viitattu 13.11.2014. (englanniksi)
5. ↑  Golliver, Ben: Michael Carter-Williams debuts with a bang in Sixers’ season-opening win over Heat *Sports Illustrated*.  31.10.2013. Frank Wall.  Arkistoitu 5.1.2014. Viitattu 25.12.2013. (englanniksi)
6. ↑  Pompey, Keith: 76ers' Michael Carter-Williams wins rookie of the year *The Philadelphia Inquirer*.  5.5.2014. Robert J. Hall. Viitattu 13.11.2014. (englanniksi)
7. ↑  Cooney, Bob: MCW practices, closer to return *Philadelphia Daily News*.  7.11.2014. Robert J. Hall. Viitattu 13.11.2014. (englanniksi)
8. ↑  Golliver, Benn: Trade grades: Knight, Carter-Williams move in three-team mega deal *Sports Illustrated*.  19.2.2015. Time Inc.. Viitattu 20.2.2015. (englanniksi)
9. ↑  Charlotte Hornets Sign Guard Michael Carter-Williams  7.7.2017. NBA. Viitattu 14.11.2017. (englanniksi)
10. ↑  Rockets Sign Free-Agent Michael Carter-Williams  6.7.2018. NBA. Viitattu 29.10.2018. (englanniksi)
11. ↑
12. ↑  Denton, John: Magic Re-Sign Michael Carter-Williams  10.7.2019. NBA. Viitattu 23.10.2019. (englanniksi)

Aiheesta muualla
----------------

* Kuvia tai muita tiedostoja aiheesta **Michael Carter-Williams** Wikimedia Commonsissa